ตลาดหุ้นเอเชียเขียวยกแผง-ดาวโจนส์พุ่ง 255 จุด รับผลประกอบการบจ.รายใหญ่สดใส
ตลาดหุ้นเอเชียเขียวยกแผง-ดาวโจนส์พุ่ง 255 จุด รับผลประกอบการบจ.รายใหญ่สดใส
18 เม.ย. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นเช้านี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นติดต่อกันเป็นวันที่ 2 เมื่อคืนนี้ ขานรับผลประกอบการที่สดใสของบริษัทจดทะเบียนรายใหญ่ โดยเฉพาะบริษัทเน็ตฟลิกซ์ ผู้ให้บริการความบันเทิงบนอินเทอร์เน็ต
โดย ดัชนีอุตสาหกรรมดาวน์โจนส์ปรับเพิ่มขึ้นกว่า 254.69 จุด หลังหุ้นกลุ่มเทคโนโลยีดีดกลับกว่าร้อยละ 1-4 โดยนักวิเคราะห์มองว่าเป็นการดีดกลับทางเทคนิคหลังมีแรงขายเป็นจำนวนมาก ในขณะที่นักลงทุนทั่วโลกยังคงมีความกังวลต่อการปรับขึ้นดอกเบี้ยของธนาคารกลางสหรัฐฯ (FED) ส่งผลให้อัตราการถือครองหุ้นสหรัฐฯ แตะระดับต่ำสุดในรอบเกือบ 2ปี
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,929.01 จุด เพิ่มขึ้น 81.42 จุด, +0.37% ดัชนี SSE Composite ตลาดหุ้นจีนเปิดวันนี้ที่ 3,091.91 จุด เพิ่มขึ้น 25.11 จุด, +0.82% ดัชนี HSI ตลาดหุ้นฮ่องกงเปิดวันนี้ที่ 30,469.95 จุด เพิ่มขึ้น 407.20 จุด, +1.35% ดัชนี TAIEX ตลาดหุ้นไต้หวันเปิดวันนี้ที่ 10,842.88 จุด เพิ่มขึ้น 32.43 จุด, +0.30%
ดัชนี KOSPI ตลาดหุ้นเกาหลีใต้เปิดวันนี้ที่ 2,467.55 จุด เพิ่มขึ้น 13.78 จุด, +0.56% ดัชนี FTSE STI ตลาดหุ้นสิงคโปร์เปิดวันนี้ที่ 3,521.69 จุด เพิ่มขึ้น 23.49 จุด, +0.67% ดัชนี FBMKLCI ตลาดหุ้นมาเลเซียเปิดวันนี้ที่ 1,883.99 จุด เพิ่มขึ้น 3.50 จุด, +0.19%
นอกจากนี้ ตลาดยังได้รับปัจจัยบวกจากข้อมูลเศรษฐกิจที่แข็งแกร่งของสหรัฐ โดยธนาคารกลางสหรัฐ (เฟด) รายงานเมื่อวานนี้ว่า การผลิตภาคอุตสาหกรรมของสหรัฐเพิ่มขึ้น 0.5% ในเดือนมี.ค. มากกว่าที่นักวิเคราะห์คาดว่าจะเพิ่มขึ้น 0.4% โดยได้แรงหนุนจากการดีดตัวของภาคสาธารณูปโภค ส่วนอัตราการใช้กำลังการผลิตเพิ่มขึ้น 0.3% สู่ระดับ 78.0% ในเดือนมี.ค. ซึ่งเป็นระดับสูงสุดในรอบ 3 เดือน
ทางด้านกระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านเพิ่มขึ้น 1.9% ในเดือนมี.ค. เมื่อเทียบรายเดือน สู่ระดับ 1.319 ล้านยูนิต ซึ่งมากกว่าที่นักวิเคราะห์คาดการณ์ว่าจะอยู่ที่ระดับ 1.262 ล้านยูนิต ส่วนการอนุญาตก่อสร้างบ้านเพิ่มขึ้น 2.5% สู่ระดับ 1.354 ล้านยูนิต